Mies sai satasen rajoitusalueella rikesakon ylinopeudesta, vaikka nopeus oli alle rajoituksen. Peltipoliisissa oli väärä rajoitustieto. Sakko saatiin kumottua vasta vuoden taistelun jälkeen.

Väärän tiedon perusteella sakkoja jakanut peltipoliisi sijaitsee Jouhahaisentien kohdalla Laitilassa.

Turusta Porin suuntaan ajanut helsinkiläismies yllättyi, kun tutulla tiellä satasen rajoitusalueella peltipoliisi välähti, vaikka nopeutta oli alle satasen.

Mies kääntyi ympäri autollaan ja kävi tarkistamassa rajoituksen. Se oli edelleen se tuttu satanen.

Jonkin ajan kuluttua kotiin tipahti 200 euron rikesakko. Rikesakon mukaan mies oli ajanut 80:n rajoitusalueella 98 km/h nopeutta.

Mies soitti sakkolapussa annettuun numeroon ja kertoi tilanteen: en ole ajanut ylinopeutta, tiellä oli ja on satasen rajoitus.

Puhelimeen vastannut poliisi totesi, että heillä on tiedostoissaan kaikkien valvontakameroiden alueiden nopeusrajoitukset ja että heidän tiedostonsa mukaan kyseisen valvontakameran alueella on 80 km/h nopeusrajoitus.

Poliisi myös totesi, että he luottavat omiin tiedostoihinsa.

Edelleen poliisi oli todennut, että heidän toiminnaltaanhan putoaisi pohja pois, jos näihin tiedostoihin ei voinut luottaa. Poliisin mukaan he eivät voi tehdä asialle mitään.

Kuljettaja kommentoi, että pohja putosi juuri - tiedostoissa on virhe.

ELY-keskuksen karttojen (ja liikennemerkeistä vastaavan urakoitsijan) mukaan kyseisellä tiellä oli 100 km/h nopeusrajoitus - ei 80 km/h.

Autoilija alkoi tässä vaiheessa hermostua - käykää katsomassa, mikä rajoitusmerkki siellä on.

Liikenneturvallisuuskeskuksen poliisi ei ollut ajatuksesta innostunut. Sen poliisi toisti kysymyksensä, että myöntääkö mies ajaneensa ylinopeutta 98 km/h kyseisessä paikassa.

– Myönnän ajaneeni 98 km/h mutta en myönnä ajaneeni ylinopeutta, koska alueella on 100 km/h nopeusrajoitus, kuljettaja vastasi.

Poliisin mukaan sakko pitäisi joka tapauksessa maksaa.

Kuljettaja oli eri mieltä ja hän teki rikesakostaan valituksen, joka ei kuitenkaan mennyt läpi, koska oli myöntänyt ajaneensa 98 km/h nopeutta, joka oli poliisin tietojen mukaan ylinopeutta.

Mies ei jättänyt asiaa tähän. Hän haki tienpitäjältä ELY-keskukselta, mikä oli kyseisen tieosuuden rajoitus kyseisenä aikana. Ja sehän oli ollut tämä 100 km/h ihan kuten pitikin olla.

Kuljettaja otti jälleen yhteyttä poliisin liikenneturvallisuuskeskukseen ja kertoi ELY-keskuksen vahvistaneen nopeusrajoituksen olleen 100 eikä 80 km/h. Poliisi vetosi edelleen tiedostoihin eikä suostunut mitätöimään ylinopeussakkoa.

Ja kohta oikeusrekisterikeskuksesta tupsahti maksukehotus maksamattomasta rikesakosta.

Kuljettaja oli yhteydessä Oikeusrekisterikeskukseen ja kertoi valittaneensa sakosta käräjäoikeuteen ja sakkoa ei tarvinnut tässä vaiheessa maksaa oikeuskäsittelyn takia.

Jonkin ajan kuluttua Varsinais-Suomen käräjäoikeudesta tuli lisäselvityspyyntö. Syyttäjä vaati kuljettajalle edelleen rikesakkoa mutta totesi, että kuljettajan valitus voidaan tutkia, koska kuljettaja ei ehkä ole antanut pätevää suostumusta sakolle. Kuljettaja oli myöntänyt nopeutensa mutta ei sitä, että ajoi ylinopeutta.

Yli vuosi väitetyn ylinopeuden jälkeen käräjätuomari totesi asian täysin selväksi, ratkaisi asian kuljettajan eduksi ja mitätöi 200 euron rikesakon.

Lopulta 200 euron rikesakko kumottiin. Mutta taisteluun paloi vuoden päivät. LUKIJAN KUVA

- Sitä jäin kuitenkin ihmettelemään, että miksi poliisi ei voinut myöntää virhettään. Kuinkahan moni muu on ajanut samaan rysään ja saanut sakot ja maksanut ne kiltisti, kuljettaja ihmettelee.